1. napirend

**E l ő t e r j e s z t é s**

Révfülöp Nagyközség Önkormányzata Képviselő-testületének

2017. év március 20-i nyilvános ülésére

Tárgy: Tájékoztató a Révfülöpi Vízi Sportegyesület településen végzett munkájáról

Előterjesztő: Balog Péter elnök

Előkészítette:

Tárgyalja: Mindkét bizottság

Tisztelt Hölgyeim és Uraim!

Az alábbiakban ismertetem egyesületünk 2016 évi tevékenységét.

**A Sportegyesület székhelye:**  8253 Révfülöp, Bodonyi köz 1.

**A képviseletre jogosult személy**: Balog Péter elnök

**Az Egyesület alapvető célja**:

* tagjai részére a sporttevékenységben való részvétel lehetővé tétele
* a vitorlás és vízitúra szabadidősport fellendítése és fejlesztése
* az egyesület társadalmi, anyagi helyzetének erősítése
* részvétel a vitorlás társadalom munkájában
* sportkapcsolatok létesítése és fejlesztése
* ifjúsági vitorlázósport támogatása
* természetvédelem, környezetvédelem
* szakember képzés, oktatás
* az egyesület tagjainak az egyesület tevékenységével összefüggő képviselete

**Révfülöp nagyközség sportéletének képviselete a vitorlázó sportban, élve a Balaton adta lehetőségekkel.**

A 2016. évi tevékenységet meghatározta az Egyesület újonnan elfogadott, a Civil Szervezetek törvényi előírásainak megfelelően átdolgozott, s a taggyűlés által elfogadott Szervezeti és Működési Szabályzat. A közgyűlés által elfogadott Szervezeti és Működési Szabályzatot a Cégbíróságnak beadtuk, melyet a Cégbíróság elfogadott.

A 2016. évi tavaszi közgyűlésen elfogadásra került a munkaprogram illetve a pénzügyi terv.

Az egyesület 2016. évi tevékenysége ezek alapján történt meg. Mivel egyesületünk tagsága különféle érdeklődési körök mentén csoportosul, elmondható, hogy az egyesület minden szakága tevékenyen élte az életét.

A nagyhajósok a Nemzeti Sportközpontok révfülöpi kikötőjében, a BAHART badacsonyi kikötőjében, a zánkai GyIC kikötőben, a Fűzfő BS kikötőben tevékenykedtek. Nagyhajós tagjaink sikerrel vettek részt 2016 évi szezonnyitó és szezonzáró versenyeken, a Pünkösdi regattán, a Szüreti regattán, Mihalkovics emlékversenyen, Zánka open, Fehérszalag, Kékszalag, Rizling kupa versenyeken. Versenyzőink részt vettek a Magyar Vitorlás Szövetség, valamint a BAHART regatták és az osztályhajók különböző verseny sorozataiban.

Az egyesület tagjai részt vevői voltak a hétvégi pályaversenyeknek ( Ábrahámhegy, Fonyód, Balatonlelle, Szigliget, Zánka, Balatonfüred, Badacsony és Balatonfűzfő).

Kijelenthetem, hogy az alacsony nagyhajós taglétszámunk ellenére a versenyek élmezőnyében illetve a mezőny első negyedében foglalnak helyet. Ezzel öregbítik egyesületünk és Révfülöp megalapozott jó hírét a Balaton vitorlázó társadalmában.

A yollésok, a szörfösök és a kajakosok illetve a katamaránosok a kistelepen spontán szerveződéssel önállóan tevékenykedtek. Ez többek között annak a ténynek tudható be, hogy kishajóval csak nagyon kötött időjárási viszonyok megléte esetén érdemes és szabad vízre szállni. Ugyanez érvényes a szörfözés örömeire is, ezért aztán a fentiek miatt nehezen szervezhetőek.

* A kistelepen az alábbi „látványos” munkákat végezte el az egyesület: tavasszal platánfák egészségügyi metszése saját finanszírozásban
* betonsólya szélesítés a jobb használhatóság érdekében közmunkában
* Térkövezés önkormányzati támogatással - a térköveket térítésmentesen bocsájtotta az Önkormányzat az egyesület rendelkezésére, melyért külön köszönetet mondunk -, a térkövezés munkadíját az egyesület finanszírozta
* Leaser és Optimist kishajók elhelyezése lehetővé téve gyermek és kezdő vitorlázók oktatását
* Tekintve, hogy az egyesületünk alaptevékenységei közt a vitorlás sport népszerűsítése és ifjúsági nevelés is szerepel, a „vitorlázz ingyen” program keretén belül az NSK kikötő területén 8 gyermek korú 1-1 nap alapszintű vitorlás elméleti és gyakorlati képzésben részesült.
* Civil szervezetek közötti baráti együttműködés keretein belül mentő-motorossal és személyzet biztosítással vettünk részt a Balatonfüred és Tihany közötti Öböl átúszás sikeres lebonyolításában
* Sikeres kapcsolat felvétel történt a fonyódi Vagabund SE-vel, az együttműködés keretén belül az ifjúsági vitorlázó sport támogatásaként bérbe adtuk az egyesület tulajdonát képező Optimist és Cadet oktató és verseny kishajókat.
* Egyesületünk ismételten részt vett a Révfülöp életében legnagyobb sport eseménynek számító Balaton átúszáson, az átúszáshoz biztosítottunk mentő motorost személyzettel, valamint az úszófolyosó biztosításához 8 hajó egységet biztosítottunk személyzettel.
* Kiváló kapcsolatot ápolunk a TVSK Ábrahámhegy kikötővel, a kikötő által szervezett nyári táborokhoz mentő motorost biztosítottunk.
* Egyesületünket képviselő csapatokkal rendszeresen részt veszünk a településünkön rendezett különféle versenyeken ( Révfülöpi Rianás, Szabadtéri Főzőverseny), ezek a rendezvények jó lehetőséget biztosítanak a Révfülöpön működő más Civil Szervezetekkel való kapcsolattartáshoz.
* 2016 nyarán térítésmentesen helyet biztosítottunk a Révfülöpön nyári szabadságukat töltő kajakkal illetve szörffel érkezett nyaralóknak. Ezen szolgáltatásunkat 2017-ben is szeretnénk folytatni és ehhez szeretnénk újabb területet kapni.
* A nyaralók részére igény szerint, szintén térítésmentesen vitorlázási lehetőséget biztosítottunk tapasztalt vitorlázó tagjaink részvételével. Ezen szolgáltatásunkat is kívánjuk 2017-ben folytatni.
* Szervezeti és Működési Szabályzatunkban foglaltaknak megfelelően részt vettünk az Önkormányzati Testület ülésein, képviselve az egyesületünk érdekeit, illetve a helyi Civil Szervezetek vezetőivel történő rendszeres kapcsolattartás céljából.

Összegezve kijelenthető, hogy a működésünk megfelel az alapszabályunkban foglaltaknak.

Bármilyen, a működésünkre, tevékenységünkre vonatkozó, később felmerülő kérdésükre készséggel válaszolok.

Révfülöp, 2017. március 13.

Tisztelettel

Balog Péter